Document ID: 32004R2232

KOMISIJAS REGULA (EK) Nr. 2232/2004
(2004. gada 23. decembris),
ar ko groza I, II un III pielikumu Padomes Regulā (EEK) Nr. 2377/90, ar ko nosaka Kopienas procedūru veterināro zāļu maksimāli pieļaujamo atlieku daudzumu noteikšanai dzīvnieku izcelsmes produktos, attiecībā uz altrenogestu, beklometazona dipropionātu, kloprostenolu, R-kloprostenolu, sorbitānseshioleātu un toltrazurilu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Regulu (EEK) Nr. 2377/90, ar ko nosaka Kopienas procedūru veterināro zāļu maksimāli pieļaujamo atlieku daudzumu noteikšanai dzīvnieku izcelsmes produktos (1), un jo īpaši tās 2. un 3. pantu, un 4. panta trešo daļu,
ņemot vērā Eiropas Zāļu aģentūras atzinumus, ko formulējusi Veterināro zāļu komiteja,
tā kā:
(1)
Visas farmakoloģiski aktīvās vielas, kas Kopienā tiek izmantotas veterinārajās zālēs, ko paredzēts izmantot attiecībā uz produktīviem dzīvniekiem, ir jānovērtē saskaņā ar Regulu (EEK) Nr. 2377/90.
(2)
Viela ar nosaukumu “altrenogests”, saskaņā ar Padomes 1996. gada 29. aprīļa Direktīvu 96/22/EK par noteiktu hormonālas vai tireostatiskas iedarbības vielu un beta-agonistu lietošanas aizliegumu lopkopībā un par direktīvu 81/602/EEK, 88/146/EEK un 88/299/EEK atcelšanu (2), kamēr tiek pabeigti zinātniskie pētījumi, bija iekļauta III pielikumā Regulā (EK) Nr. 2377/90 attiecībā uz cūku sugām un zirgiem un vienīgi izmantošanai zootehnikā. Šie pētījumi pašreiz ir pabeigti, un tāpēc altrenogests jāiekļauj minētās regulas I pielikumā.
(3)
Viela ar nosaukumu “beklometazona dipropionāts” jāiekļauj Regulas (EEK) Nr. 2377/90 II pielikumā attiecībā uz zirgiem, bet vienīgi izmantošanai inhalācijās.
(4)
Vielas ar nosaukumu “kloprostenols” un “R-kloprostenols” ir iekļautas Regulas (EEK) Nr. 2377/90 II pielikumā attiecībā uz liellopu, cūku sugu un zirgu sugu dzīvniekiem. Minētie ieraksti jāpapildina, lai iekļautu kazu sugas.
(5)
Viela ar nosaukumu “sorbitānseshioleāts” ir ļoti līdzīga sorbitāna trioleātam, kas ir iekļauts Regulas (EK) Nr. 2377/90 II pielikumā attiecībā uz visām produktīvo dzīvnieku sugām. Citus sorbitāna esterus atļauts lietot kā pārtikas piedevas saskaņā ar Eiropas Parlamenta un Padomes 1995. gada 20. februāra Direktīvu 95/2/EK par pārtikas piedevām, kas nav krāsvielas vai saldinātāji (3), un tāpēc tie iekļauti Regulas (EEK) Nr. 2377/90 II pielikumā attiecībā uz visām produktīvo dzīvnieku sugām. Attiecīgie sorbitāna esteri ir sorbitāna monostearāts (E491), sorbitāna tristearāts (E492), sorbitāna monolaurāts (E493), sorbitāna monooleāts (E494) un sorbitāna monopalmitāts (E495). Tāpēc sorbitānseshioleāts arī jāiekļauj minētajā II pielikumā attiecībā uz visām produktīvo dzīvnieku sugām.
(6)
Viela ar nosaukumu “toltrazurils” ir iekļauta Regulas (EEK) Nr. 2377/90 I pielikumā attiecībā uz vistām, tītariem un cūku sugām. Lai varētu pabeigt zinātniskos pētījumus un izmantošanu paplašināt, iekļaujot liellopu sugas, toltrazurils jāiekļauj minētās Regulas III pielikumā, bet ne attiecībā uz dzīvniekiem, no kuriem iegūst pienu, ko paredzēts lietot pārtikā.
(7)
Tāpēc atbilstoši jāgroza Regula (EEK) Nr. 2377/90.
(8)
Līdz šīs regulas piemērošanas brīdim jāatvēl pietiekams laika posms, lai dalībvalstis varētu veikt visus pielāgojumus, kas var būt vajadzīgi, ņemot vērā šo regulu, attiecībā uz tirdzniecības atļaujām, ko piešķir saskaņā ar Eiropas Parlamenta un Padomes 2001. gada 6. novembra Direktīvu 2001/82/EK par Kopienas kodeksu, kas attiecas uz veterinārajām zālēm (4).
(9)
Šajā regulā paredzētie pasākumi ir saskaņā ar Veterināro zāļu pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EEK) Nr. 2377/90 I, II un III pielikumu groza saskaņā ar pielikumu šai regulai.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2005. gada 22. februāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 23. decembrī

Labels: 0
1
17